Puerto Rico (lautapeli)

Puerto Rico on Andreas Seyfarthin vuonna 2002 suunnittelema lautapeli, jonka Alea on julkaissut saksaksi ja Rio Grande Games englanniksi. Suomeksi ja ruotsiksi (kaksikielinen versio) pelin on julkaissut Lautapelit.fi. Pelissä pelaajat asettuvat johtamaan siirtokuntaa Puerto Ricossa tarkoituksenaan kerätä mahdollisimman paljon pisteitä rakentamalla rakennuksia ja laivaamalla tuotteita vanhaan maailmaan. == Pelin alustus == Pelissä käytetään erilaista alkuasetelmaa eri pelaajamäärillä. Aluksi kuitenkin on syytä arpoa istumajärjestys ja aloittaja, joka saa itselleen kuvernöörilaatan. Kolme pelaajaa * 58 kolonistia, joista 3 kolonistilaivassa * 75 voittopistettä * aloittajalle ja 2. pelaajalle indigoplantaasi; 3. pelaajalle maissiplantaasi * pelaajilla 2 dublonia alussa Neljä pelaajaa * 79 kolonistia, joista 4 kolonistilaivassa * 100 voittopistettä * aloittajalle ja 2. pelaajalle indigoplantaasi; 3. ja 4. pelaajalle maissiplantaasi * pelaajilla 3 dublonia alussa Viisi pelaajaa * 100 kolonistia, joista 5 kolonistilaivassa * 122 voittopistettä * aloittajalle, 2. ja 3. pelaajalle indigoplantaasi; 4. ja 5. pelaajalle maissiplantaasi * pelaajilla 4 dublonia alussa Lisäksi ennen pelin alkua on syytä laittaa rakennukset paikoilleen pelilaudalle ja sekoittaa plantaasit. Plantaaseja tulee kääntää tämän jälkeen näkyville yksi pelaajien määrää enemmän. Jokainen pelaaja saa oman pelilautansa, jolle mahtuu yhteensä 12 rakennusta ja 12 plantaasia. == Pelimekaniikka == Yksi kierros Puerto Ricossa tarkoittaa sitä, että jokainen pelaaja on ehtinyt valita itselleen ammatin. Kierroksen päätteeksi kuvernööri luovuttaa työnsä myötäpäivään seuraavalle pelaajalle ja koska ammatteja on aina tarjolla kolme enemmän kuin pelaajia, ei kaikkia ammatteja tulla valitsemaan joka kierroksella. Valitsemattomien ammattien päälle laitetaan yksi dubloni pankista houkutusrahaksi. Kuvernööri aloittaa aina kierroksen, mutta muuta virkaa tittelillä ei ole. Pelissä on erilaisia ammatteja, joita kukin pelaaja vuorollaan voi valita. Kun jokin ammatti valitaan, suoritetaan siihen liittyvät toimenpiteet myötäpäivään valitsijasta alkaen. * Uudisraivaaja (Settler) – pelaajat valitsevat halutessaan jo aikaisemmin tiedossa olleiden satunnaisten plantaasien joukosta yhden. Ennen valinnan alkua näitä plantaaseja on aina yksi enemmän kuin pelaajia. Ammatin valitsija saa halutessaan valita plantaasin sijasta itselleen kivilouhoksen. Uudisraivaaja- vaiheen lopuksi käyttämättömät plantaasit laitetaan syrjään ja käännetään uudet plantaasit näkyville. Jos plantaasit loppuvat kesken, otetaan syrjään laitetut plantaasit uudestaan käyttöön. * Pormestari (Mayor) – pelaajat jakavat kolonistilaivan kolonistit tasan niin, että kaikki saavat vähintään yhden. Jos jako ei mene tasan, ylimääräiset kolonistit jaetaan alkaen ammatin valitsijasta myötäpäivään. Lisäksi valitsemalla ammatin saa vielä yhden ylimääräisen kolonistin. Ainoastaan Pormestari-vaiheen aikana kolonistien siirtely siirtokunnassa on luvallista. Pormestari-vaiheen lopuksi lasketaan kuinka monta vapaata kolonistipaikkaa pelaajilla on yhteensä kaupungeissaan (tyhjiä plantaaseja ei lasketa) ja asetetaan sen verran kolonisteja laivaan, mutta vähimmäismäärä on kuitenkin aina pelaajien määrä. * Rakentaja (Builder) – pelaajat rakentavat halutessaan vuorotellen yhden rakennuksen. Ammatin valitsija pääsee luonnollisesti valitsemaan ensimmäisenä ja saa lisäksi yhden dublonin alennusta kuitenkin niin, että rakennuksen minimihinta on aina 0. Rakennuksien hintaan vaikuttavat myös pelaajien kivilouhokset. * Käsityöläinen (Craftsman) – pelaajat tuottavat tuotetynnyreitä alkaen ammatin valitsijasta plantaasien ja tuotantolaitostensa mukaisesti. Lopuksi ammatin valitsija saa vielä yhden ylimääräisen tynnyrin sellaista tuotetta, jota hän muutenkin tuottaa olettaen että niitä on vielä jäljellä. * Kauppias (Trader) – pelaajat myyvät halutessaan yhden tynnyrin kauppaan alkaen ammatin valitsijasta ja sitten myötäpäivään kiertäen. Kauppaan ei saa myydä kahta samanlaista tuotetta. Ammatin valitsija saa yhden dublonin lisää myymisestä, jos hän onnistuu myymään jotakin. * Kapteeni (Captain) – pelaajat joutuvat laittamaan tuotteitaan laivaan niin, että kuhunkin laivaan laitetaan vain samaa tuotetta ja kahta samaa tuotetta sisältävää laivaa ei saa tehdä. Ammatin valitsijasta alkaen siirretään vuorollaan yksi tuotetyyppi (esim. 3 tynnyriä maissia) kerrallaan laivaan, kunnes laivat ovat täynnä tai kenelläkään ei ole enää jäljellä laivattavia tynnyreitä. Jos pelaajilla jää yli tuotteita, saa yhden tuotetynnyrin pitää itsellään, mutta muut on heitettävä pois. Jokaisesta laivatusta tynnyristä pelaajat saavat yhden voittopisteen ja kapteenin valitsija saa lisäksi yhden ylimääräisen voittopisteen, jos hän laivaa jotakin. Kapteeni-vaiheen lopuksi kaikki täydet laivat tyhjennetään. * Kullankaivaja (Prospector) – ammatin valitsija saa itselleen yhden rahan. Kukaan muu ei tee mitään. Neljän pelaajan pelissä kullankaivajia on valittavana yksi ja viiden pelaajan pelissä niitä on kaksi. Pelissä on viittä erilaista tuotetta: maissia, indigoa, sokeria, tupakkaa ja kahvia. Tuotteet eroavat toisistaan vain myyntihinnaltaan – maissin myyntihinta on 0, kun taas kahvin hinta on 4. Muut tuotteet sijoittuvat näiden välille. Toisaalta maissin tuottamiseen ei tarvitse muuta kuin pellon, kun taas muut tuotteet vaativat plantaasin lisäksi tuotantolaitoksen. Kolonistien sijoittelu on yksi pelin olennaisimpia asioita. Ilman kolonisteja mistään plantaaseista, tuotantolaitoksista tai rakennuksista ei ole hyötyä. Tuottaakseen tynnyreitä käsityöläis-vaiheen aikana pelaajalla tulee olla yksi kolonisti sekä tuotantolaitoksessa että plantaasilla jokaista tynnyriä kohden, tosin maissin tuottamiseen tarvitaan vain pelto, jolla on kolonisti. Peli etenee kunnes kolonisteja ei riitä Pormestari-vaiheen jälkeen kolonistilaivaan, joku pelaaja rakentaa kaupunkinsa täyteen tai voittopisteitä ei enää ole jäljellä. Tällöin peli päättyy kyseisen kierroksen jälkeen ja voittaja on se, joka on ehtinyt kerätä eniten pisteitä. Jos peli päättyy voittopisteiden loppumiseen, kaikki pelaajien keräämät pisteet lasketaan, vaikka heille ei riittäisikään voittopisteitä. Kannattaa myös huomioida, että rakennuksista saadut voittopisteet kerätään vasta pelin päätyttyä eikä pelin aikana. == Pelin rakennukset == Ryhmän 1 rakennuksia rakennettaessa on miehitettyjen kivilouhosten avulla mahdollista saada korkeintaan yhden dublonin alennus, ryhmän 2 rakennuksista kahden dublonin alennus, jne. Kyseiset rakennukset ovat myös numeronsa arvoisia pisteissä. Ryhmän 4 rakennukset ovat kahden rakennuksen kokoisia, eli niitä ei voida rakentaa kaupunkiin, jossa on jo 11 rakennusta. Jokaiseen rakennukseen suuria tuotantolaitoksia lukuun ottamatta mahtuu vain yksi kolonisti, joka on välttämätön rakennuksen toiminnan kannalta. Ryhmän 1 rakennukset * Pieni indigolaitos (Small Indigo Plant); Hinta: 1 * Pieni sokerimylly (Small Sugar Mill); Hinta: 2 * Pieni tori (Small Market), lisää myytävien tynnyrien arvoa yhdellä; Hinta: 1 * Hacienda, Uudisraivaaja-vaiheen aikana saa normaalin plantaasin lisäksi ottaa yhden satunnaisen plantaasin itselleen; Hinta: 2 * Rakennusvaja (Construction Hut), Uudisraivaaja-vaiheen aikana saa plantaasin sijaan ottaa kivilouhoksen; Hinta: 2 * Pieni varasto (Small Warehouse), Kapteeni-vaiheen lopussa saa yhden tynnyrin lisäksi säilyttää kaikki yhtä tuotetyyppiä olevat tynnyrit; Hinta: 3 Ryhmän 2 rakennukset * Suuri indigolaitos (Large Indigo Plant), mahtuu kolme kolonistia; Hinta: 3 * Suuri sokerimylly (Large Sugar Mill), mahtuu kolme kolonistia; Hinta: 4 * Majatalo (Hospice), Uudisraivaaja-vaiheen aikana saa valitsemalleen plantaasille tai kivilouhokselle suoraan kolonistin; Hinta: 4 * Suuri tori (Large Market), lisää myytävien tynnyrien arvoa kahdella; Hinta: 5 * Toimisto (Office), mahdollistaa samanlaisen tynnyrin myymisen kauppaan; Hinta: 5 * Suuri varasto (Large Warehouse), Kapteeni-vaiheen lopussa saa yhden tynnyrin lisäksi säilyttää kaikki kahta tuotetyyppiä olevat tynnyrit; Hinta: 6 Ryhmän 3 rakennukset * Tupakkakuivaamo (Tobacco Storage), mahtuu kolme kolonistia; Hinta: 5 * Kahvinpaahtimo (Coffee Roaster), mahtuu kaksi kolonistia; Hinta: 6 * Tehdas (Factory), Käsityöläis-vaiheen aikana saa 0/1/2/3/5 dublonia sen mukaan miten montaa erilaista tuotetta onnistuu tuottamaan. Tuottamalla vain yhtä tuotetta saa 0 dublonia, kun taas kaikkia viittä tuotteita tuottamalla saa 5 dublonia; Hinta: 7 * Yliopisto (University), Rakentaja-vaiheen aikana saa rakentamaansa rakennukseen suoraan kolonistin; Hinta: 8 * Satama (Harbor), Kapteeni-vaiheen aikana saa yhden ylimääräisen voittopisteen jokaisesta suorittamastaan laivauskerrasta; Hinta: 8 * Laituri (Wharf), Kapteeni-vaiheen aikana saa oman laivan, jonne voi kerran vaiheen aikana laivata kaikki yhtä tuotetta olevat tynnyrit; Hinta: 9 Ryhmän 4 rakennukset * Kiltatalo (Guild Hall), pelin lopussa saa jokaisesta suuresta tuotantolaitoksesta kaksi pistettä ja jokaisesta pienestä tuotantolaitoksesta yhden pisteen; Hinta: 10 * Virka-asunto (Residence), pelin lopussa saa 4/5/6/7 pistettä plantaasien määrän 1–9/10/11/12 mukaan; Hinta: 10 * Linnake (Fortress), pelin lopussa saa 1/3 pisteen jokaisesta kolonistista. Jos jako ei mene tasan, pyöristetään alaspäin; Hinta: 10 * Tullikamari (Customs House), pelin lopussa saa 1/4 pisteen jokaisesta voittopisteestä. Jos jako ei mene tasan, pyöristetään alaspäin; Hinta: 10 * Kaupungintalo (City Hall), pelin lopussa saa pisteen jokaisesta rakennuksesta, joka ei ole tuotantorakennus; Hinta: 10 == Strategia ja taktiikka == Pieniä strategisia ja taktisia vinkkejä: * Istumajärjestys on tärkeä. Yleisesti ottaen ei kannata tuottaa samoja tuotteita kuin oikealla puolella istuva pelaaja. Siis usein on hyvä ajatus tuottaa samoja tuotteita kuin vasemmalla puolella istuva pelaaja tuottaa. Joskus saattaa olla hyödyllistä kuitenkin seurata samankaltaista strategiaa kuin oikealla puolella istuva: näin hänen valitsemansa roolit ehkä hyödyttävät sinuakin. * Mahdollisimman nopea pyrkiminen tehtaaseen ja kolmeen tai neljään tuotteeseen on usein tehokas strategia. Erityisen voitokas silloin, kun muut pelaajat eivät ymmärrä tätä. * Iso osa peruspelin rakennuksista ei ole erityisen hyviä hinta–hyöty-suhteeltaan. Mm. kakkossarakkeen rakennuksiin on hyvä suhtautua epäillen. Älä tuhlaa rahaa! * Selvästi hyviä rakennuksia pl. kaupunkirakennukset: pieni tori, pienet tuotantolaitokset, tehdas, satama. * Voittajalla on lähes aina ainakin yksi kaupunkirakennus. * Alkukierroksilla Uudisraivaaja-louhos ja Rakentaja-pieni tori ovat varmat valinnat. * Kuten jo peliohjeissa sanotaan, ole hyvin varovainen päättäessäsi ottaa Käsityöläisen. Ellet ole varma, ettet häviä mahdollisesti seuraavassa kapteenituksessä, älä ota käsityöläis-roolia. Pieni varasto ja laituri tarjoavat suojaa kapeenilta; suuri varasto vielä paremmin, mutta onko sinulla varaa siihen? ==San Juan== San Juan on Andreas Seyfarthin kehittämä, vuonna 2004 julkaistu korttipeliversio Puerto Ricosta. Lautapelistä tuttu teema ja pelin kulku on toteutettu korttipakan avulla. Pelimekaniikka on alkuperäistä yksinkertaisempi, San Juan ei sisällä kolonisteja eikä kauppatavaran kuljetusvaihetta, tuotteita voi tuottaa ja myydä tavallisesti yksi kerrallaan ja toisten pelaajien kaupankäyntiin ei voi vaikuttaa. San Juanin kortit kuvaavat Puerto Ricon rakennuksia ja tuotantoalueita. Kädessä olevia kortteja voi rakentaa tai niillä voi maksaa muiden rakennusten pystyttämisen. Peli päättyy, kun jollakin pelaajalla on 12 korttia rakennettuna. Tavallinen peli San Juania kestää 30–45 minuuttia ja siihen voi osallistua 2–4 pelaajaa. == Aiheesta muualla == * BrettspielWelt – Mahdollisuus pelin pelaamiseen verkossa * BoardGameGeek – Puerto Rico Luokka:Simulaatiolautapelit